**Žurnalo svečias**

**Pokalbis su rokiškėnu režisieriumi Justinu Krisiūnu**

Justinas Krisiūnas jau įsitvirtinęs Lietuvos kino lauke kaip šiltų, nuoširdžių, kertines, gyvenimiškas temas analizuojančių filmų kūrėjas. Kaip pats juokais sako, būdamas teatro režisieriumi savo gimtajame mieste Rokiškyje, jis pajuto, kad jau užlipo ant aukščiausio devynaukščio mieste ir suprato, kad nori kalbėti plačiau, todėl drąsiai žengė į kino erdvę. Joje jis nebijo klysti, nusivilti ir nuvilti. Visos šios patirtys veda jį link to, kad vieną dieną pats sau galėtų pasakyti: taip, aš – režisierius. Su Justinu kalbėjomės, kai jo trečiasis Justino filmas „Širdys“ vis dar sukosi Lietuvos kino teatrų projektoriuose. Mūsų pokalbis buvo tarsi nelygūs širdies dūžiai ir kartais atrodė, kad mes bandome paliesti ir išsiaiškinti kokia gi ta paties Justino kūrybinė šerdis. O jos užuomazgos – Rokiškyje.

**Mes esame iš to paties krašto ir aš labai gerai atsimenu, kaip tu, po studijų grįžęs į Rokiškį, įsidarbinai jaunimo teatre. Tuomet mums, moksleiviams iš karto tapai nonkonformizmo etalonu. Buvai drąsus, kartais net įžūlus tuometinėje teatro valdymo struktūroje. Pamenu, mes labai dažnai galvodavome, ypač tuo laikotarpiu, kai norėdavome pabėgti iš Rokiškio, kodėl gi tu čia grįžai ir ką čia gali rasti?**

Kartais norą grįžti lemia likimas, nors ir daug ko galėjai norėti. Galėjai norėti iš karto eiti į Nacionalinį Dramos Teatrą statyti spektaklius, bet likimas nubloškė į Rokiškį, su jaunimu ten pradirbau septynerius metus ir tai prisimenu, kaip auksinius savo gyvenimo metus. Tai man labai daug davė ir mane formavo. Čia, svarbiausia, turėjau erdvę ir laisvę kurti. Žinoma, kažkas pavyko, kažkas mažiau pavyko. Esmė, kad nuo to *teatriuko*, kurį pradėjau kurti, per septynerius metus, nuo pirmos premjeros su pusė salės, mes baigėme su spektakliu „Emigrantai“, kur buvo dvylika anšlaginių salių po 450 žmonių. Jo pasižiūrėti važiavo visa Panevėžio apskritis, buvo kažkas fenomenalaus. Žinoma, kartu su savo aktoriais suaugome, jie tapo studentais, aš jutau, kad užlipau ant aukščiausio Rokiškyje esančio devynaukščio. Pajutau, kad žiūrovams įdomus ir reikalingas mano pasirinktas kelias, kūryba, norėjosi pabandyti daugiau, tad po truputį atėjau iki ten, kur esu dabar.

**O ar reikėjo kaip nors tau transformuotis iš teatro į kino režisierių?**

Man atrodo, kad aš po beveik šešerių metų studijų nejaučiau, kad išeinu režisierius. *Kažkoks* teatro *kažkas*. Iki šios dienos vis dar sau galvoju, kada gi aš galėsiu pasakyti, kad aš esu režisierius. Visų pirma, tai reikia sau pripažinti. Ir man atrodo, kad aš iki to dar tik einu.

**O manai įmanoma pasiekti tą finišo tiesiąją?**

Nesuvokiu dar. Pats sau aš dar netapau režisieriumi, man atrodo tai yra darbai, kuo jie svaresni, kuo jie turtingesni, ne finansine prasme, bet vertybėmis, tuo tu labiau nusipelnai būti režisieriumi. Man atrodo, tas kelias gal dar bus pakankamai ilgas, jeigu aš juo eisiu, jeigu nesulūšiu. Nes kai kurie darbai laužo.

Aš nebijau klysti, man tai yra kažkokia motyvacija, atrandi ką nors naujo, kažką kitaip. Tu pajauti, kad ir tai galima išgyventi ir tai po to tampa tavo dalimi. „Širdyse“ taip pat yra klaidų, kur man skauda širdį, kur aš su jomis turėsiu susitaikyti, susigyventi, bet iš kitos pusės galvoju, jeigu duos likimas kurti trisdešimtą filmą būnant septyniasdešimties metų, net neabejoju, kad bus klaidų. Kitokių, gal dar didesnės, gal dar skaudesnės, bet jos bus. Ir kol bus tos klaidos, tol eisiu aš link režisieriaus vardo. O kai nebebus, tada turbūt tada jau bus baigta.

**Tu teigi, kad „jeigu tu pradedi kurti jau galvodamas kiek tu uždirbsi ir kad nusipirksi naują mašiną, butą, tai vadinasi, tai jau nebėra kūryba, tu esi verslininkas“. O kurt tu save pozicionuoji? Kažkur per vidury? Juk verslas reikalingas, norint užsitikrinti galimybes ir erdvę kurti toliau.**

Aš nežinau…. Ieškojau savyje atsakymų, kas vyksta ir kas įvyko, po to, kokius skaičius, susijusius su „Širdimis“ matau dabar. Tris metus tu spaudi kūrybinį gazą iki dugno, negalvodamas apie pasekmes, neskaičiuoji. Tu darai viską, kad išgautum kiek įmanoma tai dienai didesnę kokybę, tiek kino, tiek pačios prasmės, ką tu darai. Ateina ta diena, kuomet supranti, kur tu įklimpai, ką tu prisidirbai. Bet aš supratau, kad dvasiškai, morališkai tapau milijonierius. Turtas dirbti su Rolandu Kazlu, Liubomiru Laucevičiumi, Algirdu Gradausku, tuometiniais antro kurso akademijos studentais. Man darbas su jaunimu yra didelis turtas, neslėpsiu. Finansiškai ir materialai, gal ir ubagas šiai dienai esu, bet man tas milijonierius malonesnis, man atperka ubagystę.

Aš, pagalvojęs, žinok, nesigailiu. Jeigu reikėtų eiti vėl per naujo, net gi žinant, kad bus tokie rezultatai, visi sakytų, kad bus blogai, tu sudegsi, tau reikės kelis metus kapstytis. Manau, kad vis tiek eičiau ir daryčiau. Buvau keletoje salių, žiūrėjau filmą kartu su žiūrovais, mačiau kaip žmonės reaguoja, kvėpuoja. Jie kvėpuoja taip, kaip aš norėjau, tose vietoje reaguoja, kur aš ir norėjau. Supranta ir jaučia, kaip aš norėjau, kad suprastų. Net ir kritika, kur skaitau man atrodo labai teisinga, ir tos pastabos, ir pagyrimai teisingi. Man atrodo, kad tai yra kažkoks mažas žingsnis link to, kad aš save kažkada gyvenime pavadinčiau režisieriumi.

**Suprantu, kad žinai arba stipriai jauti, ko nori ir link kur eini, tačiau kažkas vis tik trukdo? Nesuveikia?**

Nesakyčiau, kad neveikia. Ta dalis žmonių, atėjusių į filmą, jie išeina labai laimingi. Taip pat gaunu krūvas žinučių, man rašo režisieriai, kolegos. Rašo, domisi, kaip, kas vyksta. Tai man yra svarbu. Daugelis dabar gyvena su kažkokia žaizda. Juk jaučiam, matom, kas dedasi su visuomene, koks jų požiūris, kokiu keliu eina žiniasklaida ir visos medijos, kokią įtaką tai daro žmonėms. Be to, žiūrimumo prasme mūsų valstybė labai maža.

**Nemažai esi atvėręs „Širdžių“ kūrimo užkulisių. Tau pavyko sukurti savotišką kino stovyklą, į filmavimus įsitraukė visas Salų kaimelis.**

Tai mus visus užbūrė. Vienas kitam daug padėjom, palaikėm. Ir ta dvasia, ypač vakarais, kai dar eini per scenarijų, rytdienos scenas, o jau girdi kaip *brunkšt!,* gitaros akordai užgroja, jaunimas pradeda dainuoti, tokią gyvybę skleisti, o ežere baublys baubia. Kažkas nerealaus.

Be to, ne tik miegi, prabundi, bet ta aplinka dar į tave skverbiasi, įeina. Nes buvo, pavyzdžiui, viena scena, kur naktį galvojom, kad sužlugo visiškai, nebenufilmuosim. Tai scena, kur Andrius grįžta, paveiktas Snapo. Planavome, kad grįžta į namus, Gabija kraunasi lagaminus, ruošiasi jų atostogoms ir vyksta scena kambaryje, buitinė ir su buitine kinematografija. Jaučiam iš vakaro, kad blogai, iškrenta iš filmo konteksto, kad nepasiteisins. Ir tada nuėjau prie laiptelių, atsisėdau prie tos lokacijos, kur ilgas kadrasfilme, kur eina Gabija su Andrium. Galvoju, va čia, kada žmogus sudaužytas, kuomet jis nebežino ką daryt, jis išeina truputį pabūti vienas, pagalvot, atsisėst. Ir man ta erdvė kažką davė. Buvimas joje mane išgelbėjo, ji man padovanojo idealią sceną. Žinoma, tu smarkiai būni pasiruošęs filmui iki tol, bet kai kiekvieną dieną eini, žinai tas scenas ir aplinką, tau kyla naujų minčių.

**Esi minėjęs, kad „Širdyse“ labai daug tavęs. Šiame filme aptariamos labai įvairios ir skaudžios temos: santykių krizė, sąlytis su mirtimi, patyčios, auklėtojo vaidmuo.**

Taip, daugelyje jų yra manęs ar mano aplinkos. Paauglių personažų linijose beveik visur yra manęs, Stepulyje yra daug manęs. Visos patyčios irgi pragyventos, juolab, kad su jaunimu esu dirbęs, jų istorijas matau ir girdžiu. Kažkaip viskas artima, laikmetis – taip pat. Visa, kas rodoma filme matyta ir patirta. Pavyzdžiui, naktimis iš radijo darai įrašus, kad diskotekoje galėtum paleisti ir koks *kaifas*, kai įrašai gerą dainą ir lauki to savaitgalio, kuomet tu ją paleisi. Iš tiesų tie dalykai – kažkas magiško ir tai parodydamas norėjau supurtyti. Nesakau, kad dabar visi blogai gyvena, be vertybių, tačiau visi skuba ir bėga, ir tas toks atradimo jausmas, ką anksčiau pajausdavom ryškiau dabar yra dingęs. Mažesni dalykai suteikdavo daugiau emocijų, tas pats laukimo jausmas stiprus buvo. O dabar viskas pasiekiama lengvai, net ir santykiai dabar vystomi greitai: įsijungi „Tinder“ programėlę, nueini į pasimatymą, nepatiko, viskas baigta, einu į kitą. Tokio išbrandinto laukimo tema „Širdyse“ yra šalia plaukianti linija, ji buvo labai svarbi, kad jauni žmonės atrastų laukimą, nespirgėjimą, pagalvojimą ar to reikia.

**Manai šias žinutes žiūrovas perskaitė?**

Aš manau, kad jie perskaito, bet savaip. Jaučiu, kad juos veikia, po filmo nebėga namo, nečiumpa palto ir lekia, o dar pasikalba. Vadinasi, filmas savo padaro. Misija, ką jis turėjo padaryt, jis padarė.

*Dėkoju už pokalbį*

*Kalbino Agnė Raščiūtė*

*Pokalbis buvo spausdintas kinfo.lt*